ย้ำลงทุน 2ล้านล้านดันจีดีพีเพิ่มปีละ 1.3%
รมว.คมนาคม  ย้ำ ลงทุน 2 ล้านล้าน ดันจีดีพีเพิ่มปีละ 1.3%  หนี้สาธารณะอยู่ในกรอบ 50 %ของ จีดีพี
9 มี.ค. 2556

รมว.คมนาคม  ย้ำ ลงทุน 2 ล้านล้าน ดันจีดีพีเพิ่มปีละ 1.3%  หนี้สาธารณะอยู่ในกรอบ 50 %ของ จีดีพี 
นายชัชชาติ สิทธิพันธุ์ รัฐมนตรีว่าการกระทรวงคมนาคม กล่าวในรายการ "รัฐบาลยิ่งลักษณ์ พบประชาชน" ว่า แผนการลงทุนโครงการขนาดใหญ่ของรัฐบาล 2 ล้านล้านบาท ส่งผลให้ผลิตภัณฑ์มวลรวมในประเทศ (จีดีพี) เพิ่มขึ้นเฉลี่ย 1.3% ต่อปี ผลตอบแทนทางเศรษฐกิจเพิ่มขึ้น 2.7 แสนล้านบาทต่อปี  ส่วนที่หลายฝ่ายกังวลว่าจะทำให้หนี้สาธารณะเพิ่มขึ้น นายชัชชาติ ยืนยันว่า หนี้สาธารณะยังอยู่ในกรอบ 50% ของจีดีพี  สร้างงาน 5 แสนตำแหน่ง เงินเฟ้อจากส่วนนี้ไม่เกิน 0.2% ผลตอบแทนทั้งหมด 2.79 แสนล้านบาทต่อปี ทุกคนได้ประโยชน์หมดในการเชื่อมโยงและมีระบบที่กระจายไปสู่ภูมิภาคด้วย นอกจากนี้ ด้านสังคมก็มีผล ด้านโลกร้อน ลดอุบัติเหตุ การพิการการสูญเสียน้อยลง คุณภาพชีวิตและสังคมดีขึ้น
รมว.คมนาคม กล่าวต่อว่า ในส่วนของการสร้างรถไฟความเร็วสูง 4 เส้นทาง ประกอบด้วย กรุงเทพ-เชียงใหม่ กรุงเทพ-หนองคาย กรุงเทพ-ระยอง กรุงเทพ-ปาดังเบซาร์ จะช่วยลดต้นทุนขนส่ง กว่า 5 หมื่นล้านบาท/ปี โดยแผนลงทุนเมกะโปรเจคทั้งหมด จะมีการระดมทุนทั้งในและต่างประเทศ ซึ่งขึ้นอยู่กับกระทรวงการคลังจะเป็นผู้พิจารณาถึงความเหมาะสม